২০১৬ সালে চীনের রফতানি ইউয়ানের হিসাবে ২ শতাংশ কমেছে। চীনা শুল্ক বিভাগ শুক্রবার এ পরিসংখ্যান দিয়েছে। খবর এএফপি। বিশ্বব্যাপী পণ্যের সর্ববৃহত ব্যবসায়ী হলো চীন। চীনের কার্যক্রমের প্রভাব পড়ে সব দেশের বাণিজ্যে। চীনের শুল্ক কর্মকর্তারা জানিয়েছে, গত বছর দেশটির রফতানি হ্রাস পেয়ে ১৩ লাখ ৮৪ হাজার কোটি ইউয়ানে দাঁড়িয়েছে। এছাড়া আমদানি দশমিক ৬ শতাংশ বেড়ে ১০ লাখ ৪৯ হাজার ইউয়ানে দাঁড়িয়েছে। গত বছর চীনের বৈদ্যুতিক যন্ত্রপাতি ও শ্রমঘন পণ্যের বিক্রি হ্রাস পেয়েছে। এগুলোই দেশটির মূল রফতানি পণ্য। শুল্ক বিভাগ জানিয়েছে, চীনের বৈদেশিক বাণিজ্যের উন্নয়নে কিছু প্রতিবন্ধকতা রয়েছে। এছাড়া আন্তর্জাতিক বাণিজ্যের পরিবেশও ছিল কঠিন ও জটিল।